정조 14년 · 목
時至陞座試官蔡濟恭等率講製文臣入庭行禮訖濟恭等各就位予曰黃翼成許文敬子孫今日政事同爲筮仕誠稀貴矣濟恭曰許黃二人實是一代名相今其子孫特命錄用誠爲群下聳聽之擧矣予曰設院請額雖有先朝申明之禁而黃翼成旣許設院故許文敬今又賜額此不可一爲一否之故而凡今鄕儒不知禁令每請設院宣額殊甚駭然矣大司成使卽入來以書院事封章者使太學勿許通文事自政院嚴飭予又曰崔景岳疏適出於寥寥之餘故特下優批而嶺伯濟民倉事今若落空於嶺伯有何傷乎濟恭曰事固然矣予曰元宅鎭事可謂一事再勘矣濟恭曰宅鎭之近來招怨臣亦稔聞矣宅鎭更爲還官之後凡士民之上京者謂以構捏已過縱校捉還故因私故而上京者亦無不掩泣還歸矣予曰在昔各宮房所給土田至於千餘結之多今若大君王子公翁主之多如國初則何稅之可以免給乎濟恭曰顧今財力比古減半峽邑之私用火栗雖皆沒入猶患不足開國才四百年財力如此又過四百年地無可給稅無可免此不可不大有變通矣○以股肱郡爲賦題仍命開講丙午丁未選文臣講周易己酉選文臣講孟子去正月朔初次副司果尹永僖純通居首再次永僖及禮曹正郞李基慶副司正沈象奎金羲淳俱略命比較○命戶曹判書金履素入侍敎曰曾有筵敎而姑不以文蹟頒示該曹眩於擧行今日戶判之召見此也園所程道去京恰過百餘里傳香往來猶用遠陵之例且於本園凡事皆欲省弊況些少修改如石物塗灰雨漏等事尤不必責之度支以貽京貢人許多弊端依畿伯親承之筵敎自本地方與園官眼同從便擧行物力儲置亦倣楊州例名之曰園役庫道伯句管歲終勘簿狀聞亦依惟正之貢事令度支畿營知悉事役區劃廟堂商量草記卽目間事宜戶惠堂及畿伯往復停當就議大臣成卽目令畿營後錄狀聞事亦爲分付以示弊則除而事工則必欲堅緻之意碑閣土役當寒有未盡處今春解凍後當略加繕修自此役依今定式爲之事分付○履素啓言各道田稅木錢各邑擧行專不致意不但收納之稽滯或從便載舡或晩時輸錢沾濕腐傷之患經用苟艱之弊無歲無之且稅木與他自別升品尺量旣有定式年來則諉之綿歉輒以麤短者苟充備納固當一一摘發嚴處而舊捧已多需用有難憑覈論罪今姑安徐今年則必以升細尺準者各別擇送趁四月內無遺上送如或有如前過限依舊麤短之弊則不但全數退送當該守令亦爲草記論勘之意爲先嚴飭從之履素以平市提調啓言年來綿農荐歉都下市直踊貴向來關西木減價許劃於京市人之命特出朝家軫念都民之盛意而市人專爲射利之計都民未家實惠之說傳聞狼藉適因事端査實則發賣條一千三十六同零內輸致京中者不過爲一百九十同而此數之盡及京民亦未可必廛民之首犯者自本署移送法司嚴加懲治而其在懲後之道宜有刑配之典矣敎以西木一千三十餘同之劃給京廛減價發賣出於爲都民聊賴之資則今聞卿言始知奸弊之如許西民亦民霑益顧何傷而當初發賣專爲都民則以本色上來者不過十分一而亦不盡數發賣則都民果何所賴實惠亦無可言刑曹判堂前望今方點下待下批牌招開坐除尋常査覈嚴處○禮曹判書吳載純啓言前此文廟酌獻禮時戊戌乙巳己酉年齊宿於春塘臺翌曉由集春門詣文廟酌獻禮後還御春塘臺試士壬寅年則齋宿於明倫堂酌獻禮後仍於泮宮試士矣今番則何以磨鍊乎敎以齋宿於明倫堂試士於春塘臺以此磨鍊○敎曰大臣旣以試官造朝次對今日食後來會科次時同爲入侍○濟恭啓言武將之次對不參前後飭敎何如而今日賓對御營大將李柱國懸病不入請從重推考從之又啓言內局之任不可兼金吾議讞藥房提調徐有隣所帶判金吾今姑許遞從之又啓言吏判洪良浩謂有情勢不參賓對所云情勢卽十年前事到今以此自引終涉過當且旣行公吏判而獨於備堂强爲引義尤不成事理請從重推考飭令行公從之敎以實病情勢外懸病備堂一體推考又啓言平安監司鄭昌聖狀啓枚擧慈山前府使蔡緯夏牒呈以爲勅庫等五庫合十五間盡爲燒燼而勅庫小米九石零大同庫小米二十一名零惠民庫小米四十石零收租庫田稅小米四十一石零太四石零從馬庫小米二十八石零竝爲燒燼而燒燼穀蕩減曾有已例蕩減事令廟堂稟處爲辭矣慈山失火旣徹天聽至命恤典則各庫燒燼穀物亦當如例蕩減依狀請施行之意請分付從之又啓言果川縣監李命杰所啓以爲三營保人一倂移定於有裕邑爲辭而有令廟堂稟處之命矣果川簽丁之難至於如此所當卽地釐正而道內此弊無邑不然今若移此送彼恐不無騷擾之患矣敎以高陽有餘軍未簽者其數果爲幾許而量宜移送則可得無弊否畿伯進前奏達京畿監司徐有防曰畿邑此弊何處不然但果川則以孔路殘邑尤係難支今若移送他邑在此雖有減額之效在彼反爲添弊之端向來高陽餘丁百餘名姑未有區處就此中擇其精實限百名換定則極爲便好矣敎以如是爲之爲好而三營保人之名數幾許當減爲幾許當給代爲幾許更加消詳區別明日登對稟處又啓言湖南守令之以黃腸事收斂民間之罪罷拿者至爲六邑斂民之事旣爲發覺則守令論罪在法當然而黃腸斫運自有年限此後擧行一番定式然後外邑始可遵行第令道伯與各該邑宰爛熳消商除出附近幾面頉給其徭役以應黃腸斫運之需則庶不至全一邑侵徵繹騷之域而遠外料度終難中窽使道臣具意見論理狀聞後以爲稟處之地恐宜矣敎以曾經嶺南湖南道伯各陳所見左參贊金華鎭曰嶺南則安東封山最廣封進板數亦不小而臣於按藩之時適無封進之事而今欲著爲定式以杜後弊則使該道伯詳問於各其地方官雜費物力酌量定數論陳便否以爲一定之規似宜矣司直徐有隣曰毋論通一境每戶之從略分徵附近處幾面之蠲徭擔當不可無道臣守令爛商狀聞後稟處之擧矣司直鄭昌順判尹李文源俱以爲宜有酌量定式之道矣濟恭曰通一境從略分徵附近面蠲徭擔當二者之中必有可以救弊之道然元數必先酌定無或過濫然後毋論如此如彼庶不至厲民以此分付道臣指一狀聞後使之成節目擧行宜矣從之又啓言日前以水原新治募入事有令廟堂講究以奏之命矣本府居民自來窮貧舊邑近千戶只是蝸殼樣子今於移邑之後其所結構若又如前則不幾近於不成貌樣乎然勒令所持狹者强起大屋則雖威之勸之決知其行不得矣街巷櫛比之要莫如別立廛房今且募京師富人數三十戶戶給無邊錢一千兩就新邑相對起屋使有賣買興利之樂然後限幾年鱗次還納則在朝家別無所損在新治有成聚成都之漸然而私力之所不可造成者瓦子是已昔唐韋丹爲江南西道觀察使敎人爲瓦屋取材於山召陶工敎人陶聚材瓦於場度其費以爲估不取蠃利載食與漿親往勸之爲瓦屋萬三千七百我國財力不可比同中國韋丹之事雖難追躡然試以萬兩左右之錢出付本州燔就瓦字賣之於願買者切勿取利只捧本價則瓦屋庶幾可立公貨亦不虧本此則都在於道伯與本官措置之如何若其生利則非有別般道理邑治傍近命一月六場雖一分銅切勿收稅只許交易則四方商賈之聞風雲集未必多讓於全州安城之盛如此則居民自當樂生雖他邑之人必不待募而自來矣如欲邑治改觀恐無出於此下詢諸宰決處恐好矣敎曰曾經道伯邑倅及已見本地方人各陳所見華鎭曰大臣旣以募民設廛許貸公貨爲奏今若依此措劃善爲設施則當戶市民毋論京外自當坌集聚民裕食之方恐不出此矣有隣曰若欲大屋櫛比編戶資生則莫逾於徒富民移場市兩件事此在有司之臣竭誠募集從長拮据之如何而至於別立廛房以樓院等已例推之恐不無京市肆相妨之慮矣昌順曰漢時茂陵有徏郡國豪傑之事今雖不可徏民移居若於平壤松都咸興等商賈湊集之處募其自願許令移居則必多有願從之人旣令給復間又設科儒武之中亦宜有願居者地是通衢人有商利則雖不別立廛房亦必有列肆繁華之美矣文源曰新邑閭閻櫛比之道不必遐方富民之募入都下富民聞此令下之後亦豈不樂赴先令應募者各自設廛從其所業而買賣更無証稅之侵擾生理漸至滋殖則毋論遠近聞風者接踵而至不出多年便成大都會矣有防曰給復之擧旣出特恩設科之命又示先甲要之匪久必當有聞風觀感之效而第閭井之殷庶專係富民之募入場市之移設此則劃卽講磨擧行似宜而至於廛房一款或不無京外相妨之弊惟在博詢而處之行副司直鄭好仁曰成聚櫛比之要莫如募入富民募入之道莫如使之興起勇赴於其先徏之民觀其人地之如何若以相當之職拔例調用則八方富戶固當聞風而來廛房場市又令設置俾得資生則不數年之內居然成大都繁華之美矣刑曹判書金思穆曰本邑民勢自來凋殘今以富戶從自願使之設廛則民有交易之利而漸加生聚矣行副司直洪秀輔曰募民裕民之本在於輕徭簿賦而又資貨利之源以爲輻湊之地者尤爲要務且今番五百結給卜可使邑民耕食十年無稅之土則此實無前之大惠而但有虛實相蒙之慮申飭本邑凡於分俵之際十分詳覈均精俾有實效則厚民之力無過於此而募入之道自在其中矣敎以募民之策問於時任前任邑倅其說輒如卿言今筵僉議略有參差大體無甚異同卿於筵退後以此槪略作爲尺度自廟堂從便擧行者須卽決給不可不經稟者亦卽稟處俾有實效之可傳永久又啓言因承旨洪聖淵所啓有令廟堂稟處之命矣陰雨所備莫要於鳥銃而北邊之禁不肄習殊甚可訝然當初禁令亦必有以請分付道帥臣禁令之自何年爲始及此後弛禁便否具意見詳細狀聞後更爲稟處從之予曰故參判洪樂仁爲北評事時禁用鳥銃而吏判自北關還有所陳達矣仍命吏判洪良浩入侍予曰卿以北關鳥銃事曾有所奏乎良浩曰臣果有所達而烟臺及捉虎捉鹿時皆用砲而獨於習陣時不爲用之矣予曰獨於習陣時不用砲技似涉無義矣予謂良浩曰近以銓官之違牌每日侵夜酬應誠難堪矣至於卿之昨日陳疏亦欲得遞而然乎有實病而然乎良浩曰臣自十餘日前已有實病故敢陳私懇至於昨夕政牌卽臣受暇之時初不出牌矣濟恭啓言吏曹判書洪良浩筵席奏對之際盛稱疾病間以分疏筵體未安請推考從之又啓言畿甸之明火賊徒自捕廳及楊廣州捉囚者爲十餘人矣聞渠輩皆以畿營捉雉之漢周遊遠近討食爲生年前革罷捉雉之役其徒無所於歸至於結黨作賊此固不足數而其中肆然與楊州校卒摶戰者不可但以明火賊照法處決臣意則使京畿道臣行部至楊州之日大會民人等於空曠處魁首數入直爲梟示設有脅從者令各該鎭營殄滅之使亂民知所懲畏閭里得以鎭定斷不可已至於女人除其助虐罔赦者外竝令絕島爲婢忠淸原春兩道所捕賊徒亦依此例用法之意請分付該道道臣從之予曰此則決不可循例懲治而止使該道伯各於本地方齊會民衆大張軍威而後施法則足爲懲畏之道矣濟恭曰魁首則不可不用極律矣有防曰旣於各其境上梟示則捕廳所囚亦爲下送宜矣從之予曰聞錦伯言有動兵之說有是事乎有防曰臣與廣尹往復私書許給別破陣略干名而已初無動兵之事矣濟恭啓言別破陣乃是守禦使所管而向日捕賊時畿營之徑許發送廣尹之不報守廳揆以事面終涉未安請京畿監司徐有防廣州府尹鄭大容推考從之予謂有防曰新年展拜亦多未行陵行則欲於來月爲之卿則今念後卽爲發巡賊徒用法亦於巡路擧行○有隣以惠堂啓言昨年江民詢瘼時江民等以氷庫典牲署尙衣院所納草薍柴草載運時舡價不足收斂之弊有所呼籲故以此後則定爲井間輪回擧行之意論報備局履啓蒙允矣今此江民等又以舡業之異於貢契田土完破無常獨當此役還爲不均無寧仍舊之爲愈有所呼籲而詢瘼矯捄之後旋復仍舊非所可論而第詳察事情則當初設置別無弊端而蓋因中間之謬例水下舡擔當水上之役水上舡擔當水下之役當其載運之時水下舡不能行上江之淺灘水上舡不能當下江之險濤反爲收斂以給舡價故收斂之弊實由於此而載運與上納之之際又有許多侵漁之弊收斂增加竟至難支之境云此後載運時水上則水上舡專當水下則水下舡專當永破謬例痛禁誅求故犯之下屬嚴刑定配不飭之官員從重論勘之意成節目遵行似好矣從之○文源以貢市堂上啓言昨年黃豆失稔爋造契人援引年前特貸之例太二三千石貸用後待秋準納事逐日呼訴矣燻太不但爲渠輩聊生之道係是都民下飯之資太荒如此民情不可不念且契人昨今年治道之役極爲浩大此亦朝家軫念處戶惠廳太各五百石依甲辰例許貸待秋還捧則都民契人俱蒙惠澤矣從之○良浩以吏曹判書啓言故相臣黃喜許稠奉祀孫初仕擬入事命下矣許默首擬於光陵參奉黃道源首擬於禁府都事竝已受點而追聞黃道源初非生進則政格不當爲禁都云合有區處之道矣命相換予曰車五山以如許文章文集尙未刊行故使之釐正欲爲入梓卿其收輯散編以成完秩可也濟恭曰以五山文章尙未刊文集誠爲欠典今玆特命刊行實非偶然矣臣家亦有膽本五册而松京曾有完秋矣予曰松留旣聞之完秋册卽爲搜送于吏判家予又曰聞戶判言白木廛人事誠痛駭矣朝家爲悶都下之木荒特有發賣之擧而廛人皆於關西地方斥賣百餘同上來者亦不盡賣云刑判聞之否其委折各別嚴覈濟恭曰惟利是趍卽廛人常事不費馱價卽其地發賣勢所然矣朝家旣已許給之後之東之西渠自斥賣者何必論責乎今若囚之法司捧其贖錢則餘利似當盡入其所致怨反不如不給矣有隣昌順曰當初許給欲使都民蒙利而初不上京則許給之本意顧安在乎濟恭曰此必有自中起鬧之事不然則此說豈聞於廟堂乎○行副司直徐有大啓言本局別隊馬兵金重郁之當初造家旣是自願則到今年久之後敢生希覬之心猥煩天聽萬萬無嚴且以如干瓦家稱以千餘金之價願自營門區處者尤極痛駭請各別嚴繩上言辭緣置之從之○持平柳畊啓言年前加髢申禁之命寔出於遵先朝昭儉之意祛一世尙侈之習則雖在閭巷婦孺之愚自當奉行朝令毋敢違越而近見道路之間常賤女人之本髢比初稍稍體大且士夫婚姻之家轎前丫鬟亦不用貰戴之物而以本髮爲主卽此數事可反三隅此而置之則幾何而不至於蕩然乎京師四方之表準宜先警飭以飭諸道分付五部曉諭坊曲先示申令之意如有犯者依卽目重繩敎以五部之曉諭坊曲徒歸於煩撓大抵此等事雖絲毫之違越罪在卿士大夫之家委巷小民之無知識者不過效而尤之以今在堂諸臣言之有大官重宰下大夫焉有玉堂兩司及未通淸參上參下文臣焉又有武弁焉蔭官焉自身家守法而次看他家之犯禁與否廟堂察飭法司紏檢則雖求其涉禁干科者決知無現發如是面飭之後來頭有效無效亦豈無考知之道乎宜令諸臣愓念各相曉告聞於轎前丫鬟之添髢祛覆而轎中之珠翠亦足推知昨年事目以操切女儈爲言此亦法司不可不念者以此分付又啓言文蔭堂下官之無得乘轎非但法令之本自嚴重年前飭令不啻申明而數年以來稍稍解弛名官犯之蔭官隨之幾乎至於無人不乘之境請嚴飭諸道文蔭堂下之違法乘轎另加申禁如有犯者隨其現發狀聞嚴勘予曰以洪和輔乘轎事曾有設禁而令行未久又復蕩然乎若捧現告論勘則何如濟恭曰然則三百六十州守宰當俱入現告矣予曰不飭之道伯幷爲論勘則何如濟恭曰八道道伯亦當盡入矣予曰道伯之欲爲掩置雖出要譽之意亦何以此得譽乎敎以原啓外今筵詳知此弊之滋甚甚至簷帷屋轎蔭倅亦乘之云文倅猶可駭蔭倅事尤極無狀初欲各道道伯爲先勘罷而姑從三令之意欲觀申禁後擧行勤慢此外又有筵敎大臣筵退後當自廟堂嚴飭此後現發者當者之外先自道伯重勘亦令載之暗行御史齎去節目又啓言李潤彬性本駭妄行又鄙邪屢典州郡專事剝割爲世指目久矣況渠以渠父之子朝家拂拭之恩全保之澤前後何如而不思報效之道自莅南閫尤肆氣勢每對邑倅鎭將輒以別軍職兵使與他自別等語無難藉賣及夫昨秋習操之後謂以軍器點閱多縱褊裨大開賂門營下諸邑不勝支當且以羅牧之不施賂物偏聽摘奸裨將之言托事發怒移書屬邑使之見之其所詬辱罔有紀極似此駭悖之擧前所未有請全羅兵使李潤彬施以刊削之典其罪狀拿問嚴勘敎以風聞豈可盡信事實亦沒模捉不允又啓言李厚源雖曰蔭官地處顧何如而受辱於兵使旣至於此始欲圖遞終焉蹲坐其在勵廉之道不可仍置請羅州牧使李厚源施以譴罷之典敎以雖曰蔭官旣關廉隅令該府拿問査覈又啓言亂臣賊子秉彝之所共憤國人之所共討凶逆一出則雖在切姻近戚之間惟恐斷腕截指之不暇而前惠局卽廳李趾光當在簡聲討方嚴之時問病之伻絡續於道路及其島配之時挺身送別於郊外握手附耳酬酢密密未知有何情曲而蔑視義理若是款昵乎聽聞所及莫不駭惋請李趾光爲先施以遠地定配之典敎以風傳豈可盡信亦不可置之䵝䵢之科令該府拿問處之又啓言瑞興府使韓栢林以北方蔭官居土之後超遷雄府前後恩造與天無極則不思啚報而癡心漸滋濫習益肆貪饕無厭椎剝是事輸送其家之錢貨絡續於北路自巡營屢示警勵之政而乍去旋來依舊跳踉闔境嗷嗷民不聊生西來傳說極其狼藉請瑞興府使韓栢林施以刊削之典敎以旣曰剝割則不可歸之風傳令道伯拔例嚴覈狀聞又啓言尹孝儉人旣顓蒙年又淺短初莅西邑莫卞頭緖政委下吏民受其弊飢口之存拔倉儲之虛實矇不覺察當此荒政方張流民還集之時似此蒙騃無知之人不可責之以蒭牧之任請博川郡守尹孝儉改差敎以人果蒙騃固已慮之臺言旣若此依啓其代今日政各別擇差當日辭朝又啓言近來武弁驕恣之習不一而足步趍則效法學士語言則凌藉宰執駸駸至於蔑朝體壞國綱之境雖以月前申大謙事言之渠若有承嚴敎俟譴何之事則泥首席稿何所不可而若其道路出入之際雖不敢着帽橫帶武弁自有武弁服色則不此之爲非行陣非陪扈而乃反着戰笠衣狹袖或有問者輒曰有下敎初無下敎而曰有下敎尤豈非無嚴罔赦之罪乎請前捕將申大謙亟施編配之典敎以擧措之駭悖難責常情雖令勒着戰笠白晝道上無難往來者已極怪駭況事實之不然乎然不足責徒矜其忝厥祖知恥間姑勿檢擬事分付銓曹○命親試科次副司果張錫胤三上居首